REZOLUTË
PËR VLERËSIMIN E VEPRIMTARISË SË KOMISIONERIT PËR TË DREJTËN
E INFORMIMIT DHE MBROJTJEN E TË DHËNAVE PERSONALE
PËR VITIN 2022

Kuvendi i Shqipërisë,
Duke vlerësuar rolin e veçantë të Komisionerit për të Drejtën e Informimit dhe Mbrojtjen e të Dhënave Personale në promovimin, garantimin dhe nxitjen e standardeve më të larta në ushtrimin e të drejtave dhe lirive themelore të njeriut, të cilat i ka në objektin e veprimtarisë së tij, si e drejta për informim dhe mbrojtja e të dhënave personale;
Duke vlerësuar rolin aktiv të këtij institucioni në përafrimin e kuadrit ligjor me acquis communautaire të Bashkimit Evropian dhe aktet e tjera ndërkombëtare me fuqi detyruese;
Duke mbështetur dhe vlerësuar bashkëpunimin me qytetarët, institucionet publike të çdo niveli, subjektet juridike në sferën private, organizatat e shoqërisë civile dhe medien, 
Shqyrtoi veprimtarinë e Komisionerit për të Drejtën e Informimit dhe Mbrojtjen e të Dhënave Personale për vitin 2022 dhe konstaton se:
Ka dhënë kontribut parësor në përmbylljen e procedurave për modernizimin e kuadrit ligjor në fushën e së drejtës për informim dhe mbrojtjen e të dhënave personale nëpërmjet miratimit të: 
- ligjit nr. 45/2022, “Për ratifikimin e Konventës së Këshillit të Evropës, “Për aksesin në dokumente zyrtare”;
- ligjit nr. 49/2022, “Për ratifikimin e Protokollit ndryshues të Konventës “Për mbrojtjen e individëve, në lidhje me përpunimin automatik të të dhënave personale”;
- ligjit nr. 33/2022, “Për të dhënat e hapura dhe ripërdorimin e informacionit të sektorit publik”;
Ka shtuar përpjekjet për përmirësimin e procedurave për shqyrtimin e ankesave, si dhe nxitjen e autoriteteve publike për vendosjen në dispozicion të publikut të informacionit proaktiv. 
Ka monitoruar dhe mbikëqyrur në mënyrë proaktive autoritetet publike për verifikimin e përditësimit të Programit të Transparencës, me qëllim rritjen e transparencës dhe llogaridhënies në veprimtarinë e tyre;
Ka inkurajuar forcimin e rolit të koordinatorit për të drejtën e informimit, si dhe ka mbështetur autoritetet publike në qartësimin e çështjeve mbi interesin publik dhe rastet e kufizimit të dhënies së informacionit, problematika të bërë prezente në raportet vjetore të institucionit;
Ka rritur numrin e autoriteteve publike ku janë instaluar sistemet elektronike si: Sistemi i Menaxhimit të Aplikimit (AMS) dhe Regjistri Elektronik i Kërkesave dhe Përgjigjeve për të Drejtën e Informimit (REKPDI);
Ka përmbyllur hetimet administrative për publikimin e databazës me të dhënat e pagave të qytetarëve të punësuar në sektorin publik dhe privat, si dhe databazës me të dhënat e targave të automjeteve;
Ka kryer monitorimin dhe mbikëqyrjen e kontrolluesve në sektorë të ndryshëm, të cilët në veprimtarinë e tyre përpunojnë sasi të mëdha të dhënash personale e sensitive, me fokus verifikimin e sistemeve të menaxhimit të sigurisë së informacionit (SMSI), si dhe aksesin që ata kanë në baza të dhënash të ndryshme shtetërore, problematika të cilat janë bërë prezente më herët; 
Është angazhuar në monitorimin e vazhdueshëm, në kuadër të verifikimeve të zbatimit të masave të lëna në rekomandimet e mëparshme për kontrollues publik dhe privat, duke vendosur edhe sanksion administrativ në rastet e mospërmbushjes së tyre; 
Është angazhuar në krijimin e rrjetit të nëpunësve të mbrojtjes së të dhënave personale, si një platformë komunikimi dhe bashkëpunimi për ndarjen e praktikave të mira në funksion të garantimit të të drejtave të qytetarëve;
Është angazhuar në organizimin e aktiviteteve informuese dhe ndërgjegjësuese në të dyja fushat e përgjegjësisë me qytetarët dhe grupet e interesit, në funksion të respektimit të këtyre të drejtave;
Ka luajtur rol, aktiv në kuadër të bashkëpunimit ndërkombëtar me autoritetet dhe organizatat homologe në të dyja fushat e veprimtarisë.
Kuvendi i Shqipërisë kërkon që Zyra e Komisionerit për vitin 2023, në përmbushje të detyrave të ngarkuara me ligj, të angazhohet veçanërisht edhe në këto drejtime: 
1. Të luajë rol aktiv në përmbylljen e procedurave për miratimin e kuadrit ligjor/nënligjor për të dyja fushat e veprimtarisë.
2. Të thellojë mbikëqyrjen dhe monitorimin e zbatimit të ligjit për të drejtën e informimit, duke pasur si qëllim rritjen e kontrollit mbi veprimtarinë e administratës publike, si dhe garantimin e aksesit në informacion publik.
3. Të thellojë monitorimin dhe mbikëqyrjen për transparencën proaktive të autoriteteve publike për verifikimin e zbatimit dhe përditësimit të Programit të Transparencës dhe Regjistrit të Kërkesave dhe Përgjigjeve.
4. Të nxisë shtrirjen e instalimit të Regjistrit Elektronik të Kërkesave dhe Përgjigjeve për të Drejtën e Informimit (REKPDI), në sa më shumë autoritete publike, si dhe të mundësojë ndërthurjen e tij me shërbimet që ofrohen nga AMS/e-Albania, në bashkëpunim më Agjencinë Kombëtare të Shoqërisë së Informacionit.
5. Të vijojë monitorimin e përpunimit të ligjshëm të të dhënave në kontrollues publikë dhe privatë, duke u fokusuar në veprimtarinë e autoriteteve ligjzbatuese apo edhe në sektorin privat, sektorin financiar jobankar; ndërmjetësimit të pasurive të paluajtshme, etj.
6. Të kryejë monitorim tematik mbi disa nga detyrimet e ligjit për mbrojtjen e të dhënave personale (informim/pëlqim/njoftim/masat e sigurisë) në kontrollues që e ushtrojnë veprimtarinë e tyre në sektorë, si: shërbimi postar publik/privat, marketing i drejtpërdrejtë, sektori i arsimit etj. 
7. Të luajë rol aktiv në zgjerimin e rrjetit të nëpunësve për mbrojtjen e të dhënave personale dhe forcimin e kapaciteteve profesionale për përmbushjen e detyrimeve ligjore.
8. Të bashkëpunojë në mënyrë të vazhdueshme me qytetarët dhe grupet e interesit për njohjen e kuadrit të modernizuar ligjor në të dyja fushat e përgjegjësisë, si dhe të nxisë ndërgjegjësimin për zbatimin e tij.
9. Të vijojë të luajë rol aktiv në përmbushje të funksionit të anëtarit të Komitetit Ekzekutiv të Konferencës Ndërkombëtare të Komisionerëve të Informimit (ICIC), të marrë masat përgatitore për realizimin e edicionit të 15-të të Konferencës në Tiranë, si dhe të vijojë angazhimin aktiv në organizmat e tjerë ndërkombëtarë ku Zyra e Komisionerit është pjesë.

